钦定古今图书集成/明伦汇编/人事典/第052卷 > 《春秋繁露》 > 《论齐桓公鲁桓公》
## 钦定古今图书集成/明伦汇编/人事典/第052卷 > 《春秋繁露》 > 《论齐桓公鲁桓公》

谓一。元者，大始也。知元年志大人之所重，小人之所
轻。是故治国之端在正名，名之正兴五世，五传之外，
美恶乃形，可谓得其真矣。非子路之所能见，非其位
而即之，虽受之先君，《春秋》危之，宋缪公是也。非其位
不受，不受之先君而自即之，《春秋》危之，吴王僚是也。
虽然，苟能行善得众，《春秋》弗危，卫侯晋以正书葬是
也，俱不宜立。而宋缪公受之先君而危，卫宣弗受先
君而不危，以此见得众心之为大安也。故齐桓非直
弗受之先君也，乃率弗宜为君者而立，罪亦重矣。然
而知恐惧，敬举贤人而以自覆，盖知不背要盟以自
湔浣也。遂贤君而霸诸侯，使齐桓背恶而无此美，得
免杀灭，乃幸也，何霸之有？鲁桓忘其忧而祸逮其身，
齐桓忧其忧而立功名，推而散之。凡人有忧而不知
忧者凶，有忧而深忧之者吉。《易》曰：“复自道，何其咎？”此
之谓也。匹夫之反道以除咎尚难，人主之反道以除
咎甚易。《诗》云：“德𬨎如毛。”言其易也。